ห่วงรัฐอัดเงินกู้ไม่หนุนเศรษฐกิจ
ทิสโก้คาดเศรษฐกิจฟื้นกลางปีหน้า ห่วงรัฐอัดฉีดเงินกู้ เศรษฐกิจไม่หมุนเวียน
18 ก.ย. 2558

ทิสโก้คาดเศรษฐกิจฟื้นกลางปีหน้า ห่วงรัฐอัดฉีดเงินกู้ เศรษฐกิจไม่หมุนเวียน
นางอรนุช อภิศักดิ์ศิริกุลประธานเจ้าหน้าที่บริหาร ทิสโก้ ไฟแนนเชียลกรุ๊ป หรือ TISCO เปิดเผยว่า มาตรการกระตุ้นเศรษฐกิจของรัฐ เป็นเพียงแค่ประคับประคองเศรษฐกิจ ซึ่งยังไม่น่าจะส่งผลในปีนี้ คาดว่าจะส่งต่อเศรษฐกิจและสินเชื่อเริ่มขยายตัวได้ประมาณกลางปีหน้า อย่างไรก็ตามแม้มาตรการต่างๆ ที่ีรัฐออกมาจะส่งผลดีต่อเศรษฐกิจ แต่ก็มีความเป็นห่วงว่า หากเงินที่รัฐบาลเข้ามาอัดฉีดด้วยการปล่อยเงินกู้ แล้วผู้กู้นำไปชำระหนี้ โดยไม่มีการต่อยอดเพื่อสร้างรายได้นั้น จะไม่ทำให้เศรษฐกิจหมุนเวียน
“ที่ผ่านมายอดสินเชื่อครึ่งแรกปีนี้ของทิสโก้ติดลบ 5% เป็นไปตามคาดการณ์ที่ว่าทั้งปีจะติดลบ 10% ตามภาวะเศรษฐกิจ และผลของการหมดมาตรการรถคันแรก แต่ก็ไม่ถึงกับแย่ เพราะยอดการขายรถกลับไปสู่ปกติที่ 8 แสนคัน ขณะเดียวกันยอดสินเชื่อที่ลดลงทำให้ธนาคารลดแรงกดดันการเร่งทำเป้าสินเชื่อ ทำให้มีส่วนต่างกำไรมากขึ้น ขณะเดียวกันก็ยังคงมีรายได้ค่าธรรมเนียมมากขึ้นจากแบงก์แอสชัวรันส์และกองทุนรวม” นางอรนุช กล่าว
สำหรับคุณภาพหนี้ของธนาคารยังอยู่ในเกณฑ์ดี แม้ว่ายอดหนี้ที่ไม่ก่อให้เกิดรายได้ (เอ็นพีแอล) อยู่ที่ 2.3% เป็นเพราะยอดปล่อยสินเชื่อใหม่มีอัตราการเติบโตน้อยกว่ายอดที่ลูกหนี้นำเงินมาชำระหนี้
นางอรนุช กล่าวถึงมาตรการการปลดล็อกให้รถคันแรกขายได้เร็วขึ้นจาก 5 ปี เป็น 3 ปีนั้น มองว่าไม่มีประโยชน์ เนื่องจากรถคันแรกเป็นรถยนต์ราคาประหยัด (อีโคคาร์) ที่ราคาถูกอยู่แล้ว และปีหน้าจะมีการปรับโครงสร้างภาษีรถประหยัดน้ำมันใหม่ ยิ่งจะทำให้รถราคาถูกลงไปอีก
“การรักษาคุณภาพลูกหนี้นั้น จะมีการติดตามหนี้ให้เร็วขึ้น ซึ่งขณะนี้ราคารถยนต์ตกต่ำน่าจะผ่านจุดต่ำสุดไปแล้ว ราคารถมือสองเริ่มนิ่ง ซึ่งมีดีลเลอร์เริ่มเข้ามาประมูลซื้อแล้ว” นางอรนุช กล่าว
ทั้งนี้ ธนาคารเตรียมตั้งสำรองพิเศษในช่วงไตรมาส 3 กรณีปล่อยกู้บริษัท สหวิริยาสตีลอินดัสตรี เงินสินเชื่อ 4,000 ล้านบาท ซึ่งที่ผ่านมาธนาคารได้ตั้งสำรองไปแล้วบางส่วนตามเกณฑ์ของธนาคารแห่งประเทศไทย (ธปท.)
“ยังบอกไม่ได้ว่าจะต้องตั้งสำรองเพิ่มอีกเท่าไหร่ แต่จะสรุปตัวเลขได้ในวันที่ 23 ก.ย.นี้ และจะแจ้งให้ทราบอีกครั้ง อย่างไรก็ตามช่วงที่ผ่านมาธนาคารตั้งสำรองไปแล้วกว่า 50%” นางอรนุช กล่าว